b'\n_START_ARTICLE_\nArbeideravisa (2008)\n_START_PARAGRAPH_\nArbeideravisa var en ukeavis som ble utgitt i Trondheim p\xc3\xa5 torsdager. Avisa kom ut f\xc3\xb8rste gang 10. januar 2008, og kom med siste utgave 14. august 2008.\n_START_SECTION_\n\xc3\x98konomiske problemer\n_START_PARAGRAPH_\nPengene til avisdrifta skulle etter planen skaffes til veie gjennom to emisjoner. Den ene ble gjennomf\xc3\xb8rt p\xc3\xa5 slutten av 2007. Den andre emisjonen, v\xc3\xa5ren 2008, ble det problematisk \xc3\xa5 gjennomf\xc3\xb8re. Styret valgte derfor \xc3\xa5 innstille utgivelsen av avisa med \xc3\xb8yeblikkelig virkning den 7. april 2008 etter at siste avis ble utgitt 3. april. Ekstraordin\xc3\xa6r generalforsamling den 29. april skulle avklare om det var grunnlag for videre drift. Signaler fra fagbevegelsen tydet lenge p\xc3\xa5 at avisa kunne v\xc3\xa6re reddet. P\xc3\xa5 generalforsamlingen viste det seg at det var kommet inn snaut 1,7 millioner kroner ved emisjonen, noe som var i tr\xc3\xa5d med budsjettet, og styret vedtok \xc3\xa5 gjenoppta utgivelsen av avisa fra og med 1. mai 2008._NEWLINE_B\xc3\xa5de ansvarlig redakt\xc3\xb8r Charles Utvik og daglig leder Snorre Valen valgte \xc3\xa5 trekke seg etterat styret ikke klarte \xc3\xa5 reise den kapitalen som var vedtatt p\xc3\xa5 avisas f\xc3\xb8rste generalforsamling, 4. desember 2007 \xe2\x80\x93 3 millioner kroner. Etter at den siste emisjonen var fullf\xc3\xb8rt ble det ogs\xc3\xa5 klart at styreleder Arne Byrkjeflot trakk seg.\n_START_SECTION_\nDriften videre\n_START_PARAGRAPH_\nM\xc3\xa5let var \xc3\xa5 utgi 48 utgaver i 2008 slik at avisa kunne kvalifisere til pressest\xc3\xb8tte i 2009._NEWLINE_Kari Oliv Vedvik fra H\xc3\xb8gskoleavisa i Trondheim ble engasjert som redakt\xc3\xb8r fram til 15. mai 2008 da frilansjournalist Albert H. Collett overtok stillingen som ny ansvarlig redakt\xc3\xb8r. Ny styreleder var Torstein Johansen, men han ble i l\xc3\xb8pet av h\xc3\xb8sten erstattet av en permanent styreleder.\n_START_SECTION_\nNedlegging og konkurs\n_START_PARAGRAPH_\n19. august 2008 vedtok styret \xc3\xa5 legge ned Arbeideravisa p\xc3\xa5 grunn av pengemangel. Avisa kom ut med siste utgave 14. august 2008. Avisa hadde seks ansatte ved nedleggingen. I den sist utgitte avisa etterlyste redakt\xc3\xb8r Collett en ny eier som kunne bidra med 2 millioner kroner for \xc3\xa5 sikre driften ut 2008. P\xc3\xa5 en generalforsamling 8. september 2008 ble det vedtatt \xc3\xa5 begj\xc3\xa6re oppbud.\n_START_SECTION_\nId\xc3\xa9 og form\xc3\xa5l\n_START_PARAGRAPH_\nM\xc3\xa5let med avisa var \xc3\xa5 \xc2\xabstyrke ytringsfriheten og debatten i Trondheim\xc2\xbb og \xc2\xab\xc3\xa5 bryte Adresseavisens avis- og meningsmonopol\xc2\xbb._NEWLINE_Per februar 2008 l\xc3\xa5 antall abonnenter p\xc3\xa5 vel 1700. I mai l\xc3\xa5 antall abonnenter p\xc3\xa5 vel 1800, foruten 1000 i l\xc3\xb8ssalg. M\xc3\xa5lsetningen var 3000 og 2500._NEWLINE_Driftsselskapet ble etablert h\xc3\xb8sten 2007 med flere aksjon\xc3\xa6rer, blant annet fra flere fagforeninger og enkeltpersoner, deriblant kj\xc3\xb8pmann Trond Lykke. Initiativet til etableringen kom fra LO i Trondheim.'